ባለፉት ሦስት ዐመታት ደሞ የአማራ ሕዝብ ባካሄደው ጸረ-መንግስት ተቃውሞ በተለይ በየጎንደር፣ ደብረ ታቦር እና ባሕር ዳር ብዙ የሕይወት ዋጋ ከፍሏል፡፡ በሺዎች የሚቆጠሩትም ለእስር ተዳርገዋል፡፡ የብሄሩ ተወላጆች ከሌሎች ክልሎች በሃይል መፈናቀላቸውም ተባብሶ እንደቀጠለ ነው፡፡ በእነዚህ እና በሌሎች ግፊቶች ሳቢያም ባለፉት ዐመታት ቤተ አማራ፣ ዳግማዊ መአሕድ፣ አንድ አማራ፣ አማራ መድህን የሚባሉ የፖለቲካ ቡድኖች የተቋቋሙ ሲሆን በውጭ ያሉ የብሄሩ ተወላጆችም ከአመት በፊት “የአማራ ድምጽ” የተሰኘ ራዲዮ ጣቢያ ጀምረዋል፡፡ እነሆ ሰሞኑን የመአሕድ ቀጣይ የሆነው ብሄርተኛ ንቅናቄ መመስረቱ ደሞ ብሄርተንነቱ ምን ያህል ስር እየሰደደ እንደሄደ አስረጅ ነው፡፡ “አማራ የሚባል ብሄር የለም” ለሚሉ ወገኖችም ብሄርተኞቹ አስረጅ የሚሆን ድርጅት ብቅ ብሎላቸዋል፡፡
